Artikkeli kuvaa episteemis-evidentiaalisen partikkelin *tiettävästi* merkitystä aineistopohjaisesti kognitiivisen kieliopin teoriakehyksessä. *Tiettävästi* on kirjoitetun kielen elementti, ja aineistona on käytetty Kielipankin neljän sanomalehden otosta. Analyysi perustuu kognitiivisen kieliopin näkemykseen adjektiivikantaisista adverbeista relationaalisina predikaatteina. *Tiettävästi* ilmaisee kytköstä modaalisen alueen (kiintopiste) ja vaikutusalassaan olevan asiaintilan (muuttuja) välillä. Kiintopiste implikoi modaalisen, tietämistä jäsentävän asteikon, jolle muuttuja jonkin omaisuutensa osalta asetetaan. Partikkelin polysemia perustuu eri kognitiivisten alueiden aktivoitumiseen: evidentiaalinen kognitiivinen alue toimii taustana asteikolle yksilön tiedosta yhteisön tietoon, episteeminen alue taustoittaa asteikkoa kiistämättömästä kiistettävissä olevaan tietoon.

Partikkelin vaikutusalassa, muuttujana, voi olla lauseke tai koko lause. Artikkelissa muuttujan olemusta jäsennetään hyödyntämällä Langackerin (1987) esittämiä jatkumoita konventionaalisen ja ei-konventionaalisen tiedon, geneerisen ja spesifin, luontaisen ja ei-luontaisen sekä luonnehtivan ja ei-luonnehtivan faktan välillä. Aineistossa partikkeli esiintyy erityisesti uutismaisissa juttutyypeissä, ja sen vaikutusalassa on tyypillisimmin spesifi ja ei-konventionaalistunut tieto. Moniäänisemmissä konteksteissa partikkelin vaikutusalassa voi olla myös konventionaalistuneeksi tai geneeriseksi jäsentyvä tieto, jolloin *tiettävästi* kirvoittaa affektisia tulkintoja.

Partikkelilla voi tuottaa kaksi päinvastaista episteemistä tulkintaa: takauksen (’kuten tiedetään’, ’saadun tiedon mukaan’) tai varauksen (’niin paljon kuin saadun tiedon perusteella tiedetään’). Sanomalehtiteksteissä varaus on korosteisin merkitysulottuvuus, mutta se voi helposti limittyä takauksen merkitykseen: partikkelin vaikutusalassa on usein jokin uutisen yksityiskohta, jonka varmuus konstruoidaan partikkelin merkitystä hyödyntäen siten, että asiaintila on varmaa saadun tiedon perusteella, mutta voi muuttua, mikäli lähteestä saadaan uutta tietoa.

Partikkelin varaus-merkitys nousee referoinnin implikaatiosta, joka puolestaan perustuu epäspesifisyyteen: partikkelilla ei ilmaista tiedon saamisen tapaa, mutta viitataan tiedon olevan jollakin tavalla jaettavissa olevaa eikä vain yksilön tietoa. Artikkelissa referointimerkitystä käsitellään kuitenkin implikaationa, joka on käyttökonteksteissa yleensä mutta ei välttämättä läsnä. Epäspesifinä evidentiaalina partikkelin keskeinen tekstuaalinen funktio on implikoida näkökulman jonkinlaista muutosta tai ilmaista referointilinjasta poikkeavaa ääntä.